Managerul unui spital din Timișoara încheie contracte de milioane de lei cu o firmă paravan controlată de tatăl său
Cu câteva zile înainte de Crăciunul trecut, în 14 decembrie 2023, Primăria Municipiului Timișoara anunța, printr-un comunicat de presă, finalizarea implementării unui proiect pe fonduri europene, în valoare de 10.623.452 de lei (TVA inclus), în parteneriat cu Spitalul Clinic Municipal de Urgență, unul dintre cele trei spitale din oraș aflate în subordinea municipalității.
Conform anunțului dat publicității, proiectul avea drept obiectiv "creșterea capacității Spitalului Municipal de gestionare a crizei sanitare COVID-19 în contextul epidemiologic actual, prin realizarea instalațiilor electrice și instalarea de sisteme de detectare, semnalizare, alarmare incendii, cu acoperire totală, precum și îmbunătățirea infrastructurii existente cu instalații electrice și creșterea securității la incendii în structurile care utilizează fluide medicale".
Ceea ce nu am aflat din comunicatul de presă al primăriei este identitatea executantului lucrării, cel care și-a adjudecat partea leului din cele peste 10 milioane și jumătate de lei puse la bătaie de Uniunea Europeană, în timp ce alte sume mai mici s-au dus pe proiectare, studii de fezabilitate și salarii ale echipei de proiect.
Ei bine, conform datelor publicate în Sistemul Electronic de Achiziții Publice (SEAP), autoritatea contractantă – Spitalul Clinic Municipal de Urgență Timișoara (SCMUT), manager Daniel Malița – a atribuit lucrarea, prin aplicarea criteriului "prețul cel mai scăzut", unei asocieri de firme: SC Prodao-Ing SRL (lider asociat), SC Zitico SRL, SC Electroprod Tim SRL și SC Luna Starcons 22 SRL.
Cu un preț ofertat de 6.926.546 lei (fără TVA), asocierea celor patru firme a câștigat contractul de lucrări, în detrimentul firmelor SC Info Service@Computers SRL (preț ofertat 7.071.480 lei) și SC Cons Electrificarea Instal SRL (preț ofertat 7.290.566 lei).
Peste mai puțin de patru luni de la încheierea contractului (24 iulie 2023), managerul Spitalului Municipal Timișoara, medicul radiolog Daniel Malița, și reprezentanții celor patru firme asociate au semnat, în 15 noiembrie 2023, un act adițional prin care prețul lucrărilor crește de la 6.926.546 lei la 8.148.405 lei (fără TVA), ceea ce înseamnă că "prețul cel mai scăzut" cu care s-a câștigat contractul s-a transformat foarte rapid în "prețul cel mai mare"…
Nu a fost nici primul caz de acest gen și, cu siguranță, nu va fi nici ultimul. Așa cum nici stratagema pe care o vom devoala în continuare nu reprezintă o chestie inedită, ci o întâlnim la tot pasul în achizițiile publice.
Astfel, o scurtă incursiune prin istoricul celor patru firme asociate care au câștigat contractul extrem de bănos cu Spitalul Municipal Timișoara scoate la iveală discordanța dintre Prodao-Ing, Zitico și Electroprod, pe de o parte, și Luna Starcons 22, de cealaltă parte, în ceea ce privește experiența în domeniu. Dacă primele trei firme aveau 22, 26, respectiv 10 ani de activitate în spate la momentul iulie 2023, în schimb, cea de-a patra firmă, Luna Starcons 22, fusese înființată abia cu un an înainte, așa încât este greu de înțeles de ce ar fi avut nevoie cele trei firme cu experiență de o a patra cu experiență zero…
Nu mai vorbim despre cifrele de afaceri, unele de zece ori mai mari în cazul primelor trei firme față de cea de-a patra. Un alt detaliu interesant este acela că, din cifra de afaceri totală înregistrată în anul înființării, 2022, de către Luna Starcons 22 (441.982 lei), peste jumătate provine din două contracte încheiate cu… Spitalul Municipal Timișoara, unul de lucrări instalații electrice (235.892 lei) și altul de lucrări de îmbrăcare a podelelor (33.232 lei).
Parteneriatul de afaceri între Spitalul Municipal Timișoara și noua firmă apărută pe piață a continuat și în anul 2023, când Luna Starcons 22 a mai obținut două contracte, unul pentru lucrări de împământare pentru tablouri electrice (9.757 lei) și altul având ca obiect lucrări reparații în laboratorul de radiologie (38.221 lei).
Dacă, în actele oficiale, la rubrica rezervată reprezentantului legal al SC Luna Starcons 22 SRL apare numele Simona Furdui, care nu are nici o conexiune vizibilă cu Spitalul Municipal Timișoara, în schimb, lucrurile se schimbă radical când analizăm puțin adresa de mail și numărul de telefon ale firmei respective, înregistrate în SEAP.
Mai precis, constatăm că aceeași adresă de mail – [email protected] -, respectiv, același număr de telefon – 0720017438 – figurează ca date de contact ale unei alte firme, Doragi Consulting SRL, în contractele încheiate de aceasta cu diverse instituții publice.
Or, patronul firmei Doragi Consulting SRL este nimeni altul decât Ioan Malița (76 de ani), fost șef al Direcției Regionale de Drumuri și Poduri Timișoara, pensionat în 2011, în timp ce era cercetat într-un dosar de corupție deschis de DNA, dar și… tată al managerului Spitalului Municipal, Daniel Malița!
Iar dacă Doragi Consulting SRL n-a putut să apară în mod public ca parteneră de afaceri cu Spitalul Municipal Timișoara, din cauza unui conflict de interese vizibil din avion și sancționat de articolul 178, alineatul 2, litera a din Legea 95/2006 privind reforma în domeniul sănătății, atunci a apărut din spuma mării Luna Starcons 22 și se părea că lucrurile se rezolvă de la sine.
Doar că, pe principiul "Dacă arată ca o rață, merge ca o rață și măcăne ca o rață, atunci este o rață", și în cazul Luna Starcons 22 e la fel: dacă are numărul de telefon și adresa de mail identice cu cele ale firmei Doragi Consulting, atunci și patronul este același…